醉歌
作者：方岳
朝代：宋

paragraphs: 勸君且盡一杯酒，身外無窮莫問口。
近聞誰直白玉堂，或傳某佩黄金斗。
與君何干，於我奚有。
不如雨話耕夫，煙呼釣叟。
問竹活無，看梅開否。
天下事自有夔龍人，山中居只堪麋鹿友。
乾坤蕩蕩呼不聞，今古茫茫骨俱朽。
雞催晨，兔沒酉，春風來時又花柳。
不知柳今幾青花幾紅，但見吾人成老醜。
吾欲采薇西山，播穀南畝，吾牛雖健吾衰久。
只可茅柴火酒醉幾觴，村田樂詩吟數首。
不然空山寂寂白晝長，閒殺一雙無用手。